1. ***melléklet az előterjesztéshez***

### Budapest Főváros VIII. kerület Józsefvárosi Önkormányzatának

**„ZÖLD UDVAR” pályázati felhívása társasházak részére**

Józsefváros Képviselő-testülete 2019. november 7-i ülésén klíma-vészhelyzetet hirdetett meg, majd a 2020. január 30-án tartott ülésén *elfogadta a klímavédelmi intézkedési tervet* (<http://zold8.hdopen.hu/2020/04/28/cselekvesi-terv/>), amelynek többek között része *a társasházi „zöld udvarok” támogatása.* Józsefváros Önkormányzatának fontos célkitűzése a kerület zöldfelületeinek növelése. Budapest mind európai uniós, mind regionális összehasonlításban sereghajtó az egy főre eső zöldterületek nagyságát tekintve, ezen belül pedig a sűrűn beépített városrészek zöldfelület-ellátottsága rendkívül szegényes (5m2/fő), miközben az Egészségügyi Világszervezet ajánlása ennek majdnem duplája. Józsefvárosban ez az arány még ennél is rosszabb, ami nagymértékben hozzájárul a hősziget-hatás kialakulásához. A nagyfokú beépítettség miatt a társasházak belső udvarainak szerepe felértékelődik. A historikus városszövetben ezek a sokszor elhagyatott, alulhasznosított, kihasználatlan társasházi belső udvarok adnak egyedül lehetőséget a zöldfelületi fejlesztésre, kondicionáló és szabadtéri rekreációs lehetőséget nyújtó zöld terek kialakítására, a közösségi életre. Ezt a lehetőséget számos európai nagyváros mellett Józsefváros is felismerte.

Ezért a zöldfelületek növelésének érdekében Budapest Főváros VIII. Kerület Józsefváros Önkormányzata a 475./2020. (XII.17.) számú döntésével pályázatot hirdet a kerületi társasházi közösségek számára társasházi belső udvarok zöldfelületi fejlesztésére, vissza nem térítendő támogatás formájában.

A Képviselő-testület a 2020. évi költségvetésében a lakosság részére a „Zöld udvar” program támogatása céljából bruttó 5 millió forint keretösszeget különített el.

1. **A pályázat célja:**

A döntés célja, hogy a pályázatban foglalt támogatással az Önkormányzat ösztönözze a társasházakat udvaraik zöldesítésére, amellyel elősegítjük a kerületben a zöldfelületek növekedését.

1. **A pályázók köre:**

Azok a társasházak pályázhatnak, amelyek Budapest Főváros VIII. kerületiek, ingatlan-nyilvántartásba bejegyzett alapító okirattal rendelkeznek és nem 100%-os önkormányzati tulajdonúak.

1. **A pályázat tárgya:**

Az igényelhető támogatási összeg nagysága társasházanként **minimum bruttó 100.000 Ft; maximum bruttó 1.000.000 Ft.**

**A Pályázat tárgya a Társasház belső udvarának zöldfelületi fejlesztéséhez szükséges alábbi növények és eszközök beszerzésének utófinanszírozása a pályázatonként meghatározott minimális - maximális összegben:**

1. növények (fák, cserjék, fűszernövények, lágyszárúak, palánták, fűmag), az igényelt támogatási összeg minimum 30%-ában);
2. termőföld, virágföld, humusz, alginit, egyéb talajjavító és tápanyagpótló szerek;
3. kerti bútorok, kiegészítő elemek (pl. padok, asztalok, emelt ágyások, madárodú és -itató, hulladékgyűjtő), kerékpártároló, valamint az azok elkészítéséhez, felújításához szükséges alapanyagok (pl. faanyag, kötőelemek, szerelvények, alapozók, festékek);
4. kerti szerszámok, munkaeszközök (gereblye, ásó, ecset, hulladékgyűjtő zsák stb.);
5. növénykonténerek, virágtartók, virágládák;
6. csobogó, ivókút, esővízgyűjtő;
7. futónövényekhez rács, háló, zöldfal létesítéséhez szükséges elemek;
8. gang- és erkélykert.

Fentieken túl a pályázat keretében elszámolható költségnek minősülnek az alábbi tételek:

* a szükséges műszaki vizsgálatok elvégzésének díja (legfeljebb bruttó 50.000 Ft értékben),
* öntözőrendszer vagy kerti csap kialakítása,
* burkolatok bontása, előkészítő munkálatok (pl. aszfalt/beton feltörése, stb.),
* szállítási költség, bontási hulladék lerakóhelyi díja.

1. **Pályázati feltételek:**

Érvényesen pályázni a felhívásban megjelölt határidőben és módon, a pályázati adatlap kitöltésével, az előírt mellékletek csatolásával valamint az arra jogosult általi aláírásával lehet.

A pályázni kívánó társasház esetében a pályázat részeként az alábbi dokumentumokat kell benyújtania (Az adatlap mellékletét képező dokumentumok a közös képviselő által hitelesített másolati példány formájában is benyújthatók):

1. kitöltött és cégszerűen aláírt Pályázati adatlapot;
2. közgyűlési jegyzőkönyv és jelenléti ív másolata, amelyből kiderül, hogy a ház lakói tudnak a pályázaton való részvételről, a tervezett átalakításról és a pályázaton történő részvételről döntöttek;
3. részletes megtervezett költségvetés, mely valamennyi tervezett növény- és eszközbeszerzés összegét tartalmazza;
4. 1 db alaprajz a társasházról és az udvarról (akár kézzel rajzolt, de a főbb méreteket jelölve);
5. 4-6 db fénykép a társasházról és az udvarról (a fénykép célja, hogy látható legyen az udvar pályázat keretében megvalósuló munkálatokat megelőző állapota és arányai);
6. árajánlatok, webáruház képernyőfotók, kereskedői árlisták a tervezett költségekről, az elültetendő növényekről (név és darabszám megjelölésével), a tevékenység során felhasznált anyagokról és termékekről.
7. **Pályázatok benyújtásának határideje, helye és módja:**

A pályázat benyújtására folyamatosan van lehetőség a felhívás Önkormányzat honlapján ([www.*jozsefvaros.hu*](http://www.jozsefvaros.hu)*)* történő megjelenésének napjától **2021. március 31-én 10:00 óráig**.

A pályázat benyújtható a hiánytalanul kitöltött Pályázati adatlapon a csatolandó dokumentumokkal együtt az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény 9. § (1) bekezdése értelmében elektronikus módon Ügyfélkapun keresztül (az adott szervezet Cégkapuján keresztül a https://ohp-20.asp.lgov.hu/nyitolap elérhetőségen keresztül a szervezet nevében elektronikus űrlap kerül benyújtásra, vagy a szervezet Cégkapuján keresztül ú.n. e-papír kerül eljuttatásra a Hivatal/Önkormányzat Hivatali Kapujára).

Továbbá a pályázat benyújtható postai úton, zárt borítékban *„ZÖLD UDVAR pályázat Társasházak részére”*megjelöléssel az alábbi címre: Józsefvárosi Polgármesteri Hivatal, Gazdálkodási Ügyosztály titkárság, 1082 Budapest, Baross u. 63-67.

**Postai úton azok a Társasházak pályázhatnak, amelyek nem rendelkeznek ügyfélkapuval!**

1. **Hiánypótlás:**

Hiányosan benyújtott Pályázat esetén a pályázat benyújtására nyitva álló határidő lejártát követő 10 munkanapon belül - a pályázat benyújtásával azonos módón - hiánypótlási felhívás kerül kiküldésre. A hiánypótlási felhívás teljesítésének határideje 5 munkanap.

1. **A pályázatok elbírálása:**

A végső beadási határidőn túl beérkezett, a nem megfelelő módon, a hiánypótlást követően is hiányos tartalommal, vagy nem a pályázati kiírásban pályázni jogosultként megjelölt által benyújtott pályázati kérelmek érvénytelenek, és a pályázat további elbírálásából kizárásra kerülnek.

Az érvényes és jogosult pályázatok a jogszabályok által a veszélyhelyzetben előírt eljárási rend szerint, illetőleg a veszélyhelyzet megszűnésével a Kerületfejlesztési, Környezet- és Klímavédelmi Bizottság (a továbbiakban: Bizottság) döntési hatáskörében kerülnek érdemi elbírálásra, a benyújtási határidő lejártát követő 60 napon belül. A nyertes pályázóval a támogatás elnyeréséről szóló döntést követő 30 napon belül támogatási szerződés kerül megkötésre.

 Elbírálásnál előnyt élveznek azok a pályázatok, amelyben:

* kimutathatóan növekszik a fennálló állapothoz képest a Társasház zöldfelületének területe növekszik,
* ökológiai szempontból értékesebbnek minősül (pl. őshonos növényzet kerül telepítésre, rovar vagy madár életfeltételeket javító elemeket is tartalmaz),
* magas a vállalt önkéntes munka, vagy önrész mennyisége,
* új közösségi rekreációs funkciók jönnek létre,
* a társasházi udvar vagy a tömbbelső lakók általi közös használat céljára hosszabb ideig tartó megnyitása tervezett,
* újrahasznosított anyagok kerülnek használatra (recycling, upcycling).

A támogatás elnyeréséről a pályázatot benyújtó a döntés meghozatalát követő 15 napon belül értesítést kap.

A nyertes pályázókkal támogatási szerződés kerül megkötésre. **A pályázat megvalósítására a támogatási szerződés hatályba lépését követően *legfeljebb 6 hónap áll rendelkezésre.*** A pályázat megvalósítása során felmerült költségeket számlákkal kell igazolni, a megvalósítást követő 30 napon belül.

A pályázat utófinanszírozású, a támogatás folyósítására csak a megvalósítást és ellenőrzést követően, jelen pályázati felhívásban támasztott feltételek és a támogatási szerződésben vállalt kötelezettségek teljesülése esetén, egy összegben kerülhet sor.

A pályázat kiírója a támogatás átvételét követen 2 évig helyszíni ellenőrzést tarthat a nyertes társasházaknál, amely során a pályázat céljának a megvalósulását ellenőrizheti. Az ellenőrzés módja adott esetben egyedileg eltérhet.

1. **A pályázatok eredményesebb megvalósulása érdekében az alábbi telepítési szempontokat javasolt figyelembe venni:**

A pályázat során telepítésre nem javasolt növények, fajok:

1.    Árnyékos területet nem kedvelő növények mellőzése:

* Ciprusfélék családjának legtöbb tagja,
* Borbolyafélék családja,
* Pyrachantha nemzetség tagjai.

2.   Kártevők megjelenése miatt nem ajánlott növények telepítése:

* Puszpángfélék,
* Kőrisfélék.

 Javasolt telepítési szempontok:

1. Gyepesítés:

●        Árnyéktűrő keverék alkalmazása,

●        Megfelelő talaj előkészítő munkálatok elvégzése,

● Gyep telepítése előtt ajánlott öntözőrendszer telepítése. Amennyiben nem megvalósítható, úgy mindenképp intenzív öntözés szükséges,

●    A telepítés során starter gyeptrágya alkalmazása.

 2. Dísznövények telepítése:

● A planténerek kivitelezésénél szükséges gondoskodni a felesleges víz elvezetéséről,

●  A dísznövény kiválasztásánál ajánlott figyelembe venni a növény kifejlett méretét,

● A dísznövények telepítésénél figyelembe kell venni a növény igényét (napos, félárnyékos, árnyékos, stb.) fekvésű a társasház,

● Az indokolt és szükséges kerti eszközök beszerzése (kisebb szerszámok).

3. Futónövények telepítése:

● Megfelelő háló vagy rács alkalmazása a falak (tűzfalak) befuttatására,

● Függőfolyosók zöldítése.

Budapest, 2020. december……

Pikó András

polgármester